Tuchwilu sobu najzajimawše twarnišćo dwurěčneje kónčiny je bjezdwěla nowa Chróšćanska pěstowarnja. Wonkownje napadnje trochu njezwučena forma domu, nutřka pak spjelnja wón zajimawe funkcije. Serbske Nowiny su so po twarnišću trochu rozhladowali.
Chrósćicy (SN/MWj). Pěstowarnja njeje jednoswójbny dom. Při planowanju „Chróšćan kołća“ měješe architekt Marko Dźisławk tuž wjace swobody; a što je při tym wuskočiło, je na kromje Chrósćic hižo wočiwidne. Płona třěcha a lute „kulojte róžki“ su wonkowne znamjo noweho dźěćaceho dnjoweho přebywanišća w nošerstwje Serbskeho šulskeho towarstwa. Wjesnjanosće Markej Klimanej (CDU) so tale forma runje tak lubi kaž wjetšinje gmejnskich radźićelow. Wothladajo wot maličkosćow njejsu wo cyłkownym koncepće dołho diskutowali.
ces_Latn szl_Latn